FI Euroopan unionin virallinen lehti L 220/11

KOMISSION ASETUS (EY) N:o 815/2008,

annettu 14 päivänä elokuuta 2008,

asetuksessa (ETY) N:o 2454/93 osana yleistä tullietuusjärjestelmää annetusta ”alkuperätuotteiden” käsitteen määritelmästä poikkeamisesta Kap Verden erityistilanteen huomioon ottamiseksi tiettyjen tästä maasta yhteisöön vietävien kalastustuotteiden osalta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon yhteisön tullikoodeksista 12 päivänä lokakuuta 1992 annetun neuvoston asetuksen (ETY) N:o 2913/92 (1) ja erityisesti sen 247 artiklan,

ottaa huomioon tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2 päivänä heinäkuuta 1993 annetun komission asetuksen (ETY) N:o 2454/93 (2) ja erityisesti sen 76 artiklan,

sekä katsoo seuraavaa:

(1) Yhteisö myönsi yleisen tullietuusjärjestelmän soveltamisesta 27 päivänä kesäkuuta 2005 annetulla neuvoston asetuksella (EY) N:o 980/2005 (3) yleisiä tullietuuksia Kap Verdelle.

(2) Asetuksessa (ETY) N:o 2454/93 vahvistetaan yleisessä tullietuusjärjestelmässä käytettävä alkuperätuotteiden käsitteen määritelmä. Mainitun asetuksen 76 artiklassa säädetään mahdollisuudesta myöntää poikkeuksia tästä määritelmästä yleisen tullietuusjärjestelmän vähiten kehittyneille edunsaajamaille, jos nämä esittävät siitä hakemuksen yhteisölle.

(3) Kap Verde on hyötynyt 1 päivästä maaliskuuta 2005 alkaen alkuperätuotteiden käsitteen määritelmästä poikkeamisesta AKT-valtioiden erityistilanteen huomioonottamiseksi tonnikalasäilykkeiden ja tonnikalafileiden (HS-nimike ex 1604) tuotannon osalta 1 päivänä maaliskuuta 2005 tehdystä AKT–EY-tulliyhteistyökomitean päätöksestä N:o 2/2005 (4).

(4) Näiden menettelyjen soveltaminen kuitenkin lopetettiin 31 päivän joulukuuta 2007 jälkeen eikä Kap Verde ole vielä tehnyt talouskumppanuussopimusta yhteisön kanssa. Tästä syystä ainoa Kap Verdeen sovellettava etuuskohteluun oikeutettua kauppavaihtoa koskeva menettely 1 päivästä tammikuuta 2008 alkaen on yleinen tullietuusjärjestelmä.

(5) Kap Verde toimitti 27 päivänä marraskuuta 2007 päivätyllä kirjeellä hakemuksen saada poiketa yleisen tullietuusjärjestelmän alkuperäsäännöistä asetuksen (ETY) N:o 2454/93 76 artiklan mukaisesti. Se toimitti hakemuksensa tueksi täydentäviä tietoja asiasta 27 päivänä helmikuuta 2008 päivätyllä kirjeellä.

(6) Poikkeushakemus koskee kolmen lajin kalavalmisteiden ja -säilykkeiden 1 561 tonnin vuotuista kokonaismäärää. Lajeista kaksi ei kuulunut päätöksellä N:o 2/2005 myönnetyn poikkeuksen soveltamisalaan. Kyseiset lajit ovat auksidi, makrilli ja tonnikala.

(7) Komissio on tarkastellut poikkeushakemusta ja todennut sen olevan asianmukaisesti perusteltu.

(8) Poikkeusta haetaan, jotta voitaisiin varmistaa toimitukset koko vuoden ajan ja tällä tavoin turvata huomattava investointi yritykseltä, joka on jo osoittanut olevansa sitoutunut tukemaan kyseisen toiminnan kehittämistä Kap Verdessä.

(9) Kyseinen investointi ei pelkästään vaikuttaisi suoraan Kap Verden kalastusteollisuuteen niiden lajien osalta, joille poikkeusta haetaan, vaan sillä olisi myös huomattava välillinen suotuisa vaikutus Kap Verden kalastuslaivaston yleiseen elpymiseen. Kun Kap Verden aluksia on enemmän toiminnassa, valmiudet toimittaa alkuperäkaloja lisääntyvät asteittain.

(10) Poikkeuksen olisi kestettävä riittävän pitkään, jotta investointi voidaan varmistaa ja taata yleisesti toimijoille ennustettavissa oleva toimintaympäristö, mutta se ei saa kuitenkaan kestää pidempään kuin 31 päivään joulukuuta 2010, jolloin Kap Verde ei ole enää vähiten kehittyneitä maita koskevan erityisen menettelyn edunsaajamaa. Tämän jälkeen Kap Verden säilyketeollisuuden elinvoimaisuus olisi varmistettava talouskumppanuussopimuksen puitteissa.

(11) Asetuksessa (ETY) N:o 2454/93 vahvistetaan tariffikiintiöiden hallinnointia koskevat säännöt. Kap Verden viranomaisten, yhteisön tulliviranomaisten ja komission yhteistyönä toteutettavan tehokkaan hallinnoinnin varmistamiseksi kyseisiä sääntöjä olisi soveltuvin osin sovellettava tällä asetuksella myönnettävien poikkeuksien turvin tuotaviin määriin.

(12) Poikkeuksen vaikutusten tehokkaamman seurannan mahdollistamiseksi Kap Verden viranomaisten olisi säännöllisesti toimitettava komissiolle yksityiskohtaiset tiedot antamistaan alkuperätodistuksista.

(13) Kap Verden viranomaiset ilmoittivat hakemuksessaan, ettei kyseisellä yrityksellä ole todennäköisesti tuotantokykyä käyttää hakemukseen sisältyvää koko kiintiömäärää investoinnin tekemistä seuraavana ensimmäisenä toimintavuotena. Tästä syystä vaikka haetut määrät olisi myönnettävä täysimääräisinä vuosina 2009 ja 2010, niitä olisi vähennettävä suhteellisesti sen ajanjakson osalta, jona poikkeusta sovelletaan vuonna 2008.

(14) Tässä asetuksessa säädetyt toimenpiteet ovat tullikoodeksikomitean lausunnon mukaiset,

ON ANTANUT TÄMÄN ASETUKSEN:

1 artikla

Poiketen siitä, mitä asetuksen (ETY) N:o 2454/93 67–97 artiklassa säädetään, CN-koodeihin ex 1604 15, ex 1604 19 ja ex 1604 14 kuuluvista, ei-alkuperäainesta olevista makrillista, auksidista ja tonnikalasta Kap Verdessä tuotettujen valmisteiden ja säilykkeiden on katsottava olevan peräisin Kap Verdestä 2, 3 ja 4 artiklassa vahvistettujen menettelyjen mukaisesti.

2 artikla

Edellä 1 artiklassa säädetty poikkeus koskee Kap Verdestä 1 päivän syyskuuta 2008 ja 31 päivän joulukuuta 2010 välisenä aikana suoraan kuljetettuja ja yhteisöön tuotuja tuotteita kullekin tuotteelle liitteessä ilmoitettujen vuotuisten määrien mukaisesti.

3 artikla

Liitteessä vahvistettuja määriä hallinnoidaan asetuksen (ETY) N:o 2454/93 308 a, 308 b ja 308 c artiklan mukaisesti.

4 artikla

1. Kap Verden tulliviranomaisten on toteutettava tarvittavat toimenpiteet varmistaakseen 1 artiklassa tarkoitettujen tuotteiden vientimäärien valvonnan.

2. Tämän asetuksen soveltamiseksi esitettävän Kap Verden toimivaltaisten viranomaisten antaman A-alkuperätodistuksen 4 kohdassa on oltava seuraava maininta: ”Derogation — Regulation (EC) No 815/2008.”

3. Kap Verden toimivaltaisten viranomaisten on toimitettava komissiolle kolmen kuukauden välein ilmoitus niistä määristä, joille on annettu A-alkuperätodistukset tämän asetuksen mukaisesti, sekä näiden todistusten sarjanumerot.

5 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä syyskuuta 2008.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 14 päivänä elokuuta 2008. Komission puolesta László KOVÁCS Komission jäsen

(1) EYVL L 302, 19.10.1992, s. 1. Asetus sellaisena kuin se on viimeksi muutettuna asetuksella (EY) N:o 1791/2006 (EUVL L 363, 20.12.2006, s. 1).

(2) EYVL L 253, 11.10.1993, s. 1. Asetus sellaisena kuin se on viimeksi muutettuna asetuksella (EY) N:o 214/2007 (EUVL L 62, 1.3.2007, s. 6).

(3) EUVL L 169, 30.6.2005, s. 1. Asetus sellaisena kuin se on viimeksi muutettuna asetuksella (EY) N:o 55/2008 (EUVL L 20, 24.1.2008, s. 1).

(4) EUVL L 61, 8.3.2005, s. 48.